LLKC Daugavpils nodaļa 11.augustā organizēja pieredzes apmaiņas braucienu lauku tūrisma uzņēmējiem, zemniekiem, konsultantiem, mājražotājiem un jauniešiem uz vairākām saimniecībām Sēlijas pusē Aknīstes novadā, lai iepazītu dažādus saimniekošanas veidus un gūtu idejas savas uzņēmējdarbības attīstīšanai vai uzsākšanai.

Brauciena dalībnieki apmeklēja Aknīstes novada Asares pagasta zemnieku saimniecību „Āmuri’’ ,bioloģisko saimniecību ’’Liepas’ ’,guļbūvju ražošanu un iekopto augļu un aveņu dārzu. Bija iespēja baudīt ekoloģiski tīras tējas, pusdienas un nodegustēt no vietējām izejvielām ražotu vīnu. Brauciena laikā Aknīstes novada LAK Irēna Butkus pastāstīja par Aknīstes novada attīstību ,par nozarēm lauksaimniecībā. Paldies Irēnai par ļoti interesantiem un izsmeļošiem stāstiem par Aknīstes novada vēsturi un attīstību, par laipno uzņemšanu un veltīto laiku.

Pieredzes apmaiņas brauciena mērķis bija: lauku uzņēmēju, konsultantu un jauniešu iepazīstināšana ar uzņēmējdarbības dažādošanu lauku saimniecībās, lauksaimnieciskās un nelauksaimnieciskās produkcijas pārstrādi, sekmējot produkcijas dažādošanu saimniecību konkurētspējas palielināšanai.

Pirmā saimniecība atrodas Aknīstes novada Asares pagastā, kur veiksmīgi strādā Valērijs Timohovs ar savu ģimeni. Viņi ražo guļbūves un sadzīves priekšmetus. Liels pieprasījums guļbūvēm ir Latvijā un ārzemēs. Brauciena dalībniekiem bija liela interese par guļbūves pirtiņām.

Tālāk ceļš veda pie Gitas Liepas z.s. ’’Āmuri’’ īpašnieces. Saimniece iepazīstināja ar dzimtas vēsturi, seniem darba rīkiem, kuri izgatavoti un pielietoti mājas darbos, netradicionāliem augiem salātiem (rukola, portulaks, mangolds),

 ārstniecības augiem un garšaugiem (sirdsmātera, muskatsalvija, sējas melnsēklīte, anīss, sierāboliņš, rūta, pelašķis, dievkociņš, zelta sakne, citronzāle, ēdamais hibisks, angūrijas un ežu gurķi, dārza pupu mētra, dižzirdzene, zilgalvīte, lupstājs, vērmele, asinszāle, hiacinšu pupas, ķimene, gurķu mētra, estragons, salvija, oregano (raudene), izops, timiāns u.c.), dažādu veidu mētrām (zemeņu, banānu, šokolādes, ananāsu, karameļu, ābolu, ķimeņu u.c.), putniem (dažādu sugu vistas, pāvi, fazāni un tītari), dzīvniekiem (Būru un Angonūbijas šķirnes kazas un poniji), bioloģisko lauksaimniecību, skulptūru dārzu. Skulptūras izgatavo no sūnām, celtniecības putām. Floristikas darbus veic pēc pasūtījuma.

 Tālāk devāmies uz saimniecību „Liepas”, kuras saimnieks Nikolajs Curikovs mūs sagaidīja un jau tūlīt radīja neviltotu interesi par viņa nodarbošanos un dzīvesveidu. Saimniecība ir bioloģiskā, tur audzē šķirnes aitas, nodarbojas ar piena lopkopību un lauku tūrismu. Saimnieks pēc izglītības ir radio regulētājs un kādreiz strādājis Popova rūpnīcā. Laikiem mainoties, ģimene uzsāka lauksaimniecības biznesu, kam pirmsākumā bija dažas govis. Tagad saimniecībā ir 50 slaucamas govis, izslaukums no vienas ir ap 7000 l/gadā. Govs mūža ilgums ganāmpulkā ir ap deviņiem gadiem. Zemnieku saimniecības „Liepas” kopējā zemes platība ir 200 ha, no tiem 150  ha ir īpašumā. Saimniecībā aug 300 aitas, no tām 115 aitu mātes. Saimniecībā ir 70 ha ganībau un tiek arī audzētas auzas lopbarībai. Papildus tiek iepirkts siens.

Lai dažādotu saimniecisko darbību, saimniecībai „Liepas” ir arī sava viesu māja un kafejnīca, kas atrodas starptautiska ceļa malā 3  km no Lietuvas robežas. Viesu māja tika uzcelta pateicoties tūrismu atbalstošam ES projektam un pirms gada tika atvērts viesu nams – kafejnīca „Liepas”. Tā atrodas netālu un darbībā izmanto savā saimniecībā izaudzētos produktus. Viesu māja un kafejnīca, pēc saimnieka vārdiem, tika izveidota, pateicoties aitām. Tā kā saimniecības aitu ganības atrodas ceļa malā, arvien biežāk pie ganāmpulka piestāj garāmbraucēji, kas lūdza pastāstīt par saimniecību. Tā radās arī ideja viesus pabarot un atpūtināt.

Aknīstes novada zemnieks Andris Zībergs šajā pavasarī nepaguva savu ābeļdārzu nomiglot īstajā brīdī. Lapu blusiņas nodarīja lielu skādi ābelēm - izsūcot augu sulu, kaitēkļi izraisīja ziedu nobiršanu. Ābolu raža šogad solās būs krietni mazāka nekā pērn, tomēr no vietējām izejvielām tiek gatavots vīns. Brauciena dalībniekiem bija iespēja nogaršot vīnus un atminēt, no kādiem augļiem un ogām ticis gatavots katrs degustācijā piedāvātais vīns.

Pieredzes apmaiņas brauciens, bija lietderīgs un motivējošs, spilgtiem iespaidiem un idejām bagāts. Pasākuma dienas kārtībā bija iekļauti dažādi uzņēmējdarbības piemēri, līdz ar to brauciena dalībnieki guva jaunas, radošas idejas biznesa attīstībai vai dažādošanai. Iegūtas jaunas zināšanas mājražošanai, vīna darināšanai, vīna ražošanai mājas apstākļos, tūrisma attīstībai bioloģiskajā saimniecība ar nelieliem ieguldījumiem.

Sapratām, ka arī nelielām saimniecībām ir iespēja profesionāli iekopt savu dzīves un darba vidi, pārstrādāt saražoto produkciju, kvalitatīvi safasēt un realizēt preci pircējam. Visās apmeklētajās saimniecībās bija skatāma produkcijas daudzveidība, profesionāla saimniekošana un liela mīlestība pret veicamo darbu. Cilvēki ir sava darba entuziasti, attīstot mājražošanu, veicina saražotajai produkcijai pievienoto vērtību, līdz ar to rod iespēju iekļauties piesātinātajā Latvijas tirgū! Prieks un lepnums par jauniem cilvēkiem, kuri nenolaiž rokas, ir uzņēmīgi un reāli darbojas, lai pierādītu sevi un mīlestību pret vietu kurā dzīvo, veicinot šīs vietas atpazīstamību un attīstību.

Pieredzes apmaiņas brauciena laikā, tā dalībnieki ieguva zināšanas, redzētais dabā iedrošina un motivē nebaidīties arī savās saimniecībās attīstīt mājražošanu – pārstrādi, veicināt savas saražotās, izaudzētās produkcijas noietu.

Pieredzes apmaiņas brauciens notika Valsts Lauku tīkla pasākumu ietvaros.

Marija Rēķe

LLKC Daugavpils   nodaļas uzņēmējdarbības konsultante